Ville frigjøre pågrepet kamerat - slo ned politimann
32-åringen er tiltalt for den brutale volden mot en politimann (33) utenfor Trafalgar pub i Oslo natt til 20. mai i fjor. Politimannen ble påført 14 brudd i ansiktet og hodet. Den tiltalte 32-åringen erkjenner straffskyld for volden mot politimannen. I forkant av hendelsen, pågrep politimannen en av kameratene til 32-åringen. - Jeg var på byen med 10-15 stykker. Etter at NN ble pågrepet, tenkte vi å skape så mye kaos for politiet at han kunne ta «løpern» og komme seg unna. Ta drosje hjem på nachspiel, sier 32-åringen.Han forteller at han kom i stor fart rundt et hushjørne da politimannen plutselig dukket opp. - Han kom så brått på. Jeg skvatt, og så kom slaget med albuen. Slaget var et uhell. Det var en reflekshandling. Jeg var så nærme at jeg ikke fikk gjort noe annet, så da kom albuen automatisk, sier 32-åringen. Han erkjenner å ha sparket så vidt til politimannen mens han lå nede, men hevder at det ikke var noen harde spark. - Jeg trekker meg i sparket. Jeg forstår at han er bevisstløs, sier 32-åringen. Han nekter for å ha sparket 33-åringen i hodet. - Det er mulig at folk tror at jeg gjorde det da jeg skulle løpe fra stedet. For da jeg begynte å løpe, satte jeg ned foten i nærheten av hodet hans, sier 32-åringen. Etter å ha løpt fra stedet, gjemte han seg i en garasje til tidlig om morgenen.32-åringen hadde festet tungt hele den aktuelle kvelden. - Jeg tok litt for mye kokain, så jeg var litt «cola-fjern». I tillegg drakk jeg alkohol. Jeg tar kokain for ikke å bli så sørpe full, men litt klarere i hodet. Også røyket jeg hasj på vorspiel, sier 32-åringen. 32-åringen er en angrende synder når han møter som tiltalt i Oslo tingrett. Han åpnet forklaringen sin med å henvende seg til politimannen. - Først må jeg si til deg at jeg beklager det som skjedde, og jeg håper det går bedre med deg, sier 32-åringen. Han har tenkt mye på saken mens han har sittet fengslet. - Jeg er veldig glad for at det gikk som det gikk. Han kunne blitt drept, han kunne blitt lam og han kunne blitt funksjonshemmet. Jeg er bare glad for at det ikke ble verre for ham og familien hans, sier 32-åringen.
Sammen med flere andre kamerater, skulle den 32 år gamle mannen forsøke å frigjøre en pågrepet kamerat. - Slaget med albuen var et uhell. Det var en reflekshandling, sier han.